Estaún

Estaún yera un lugar medieval situau en l'actual municipio de Samianigo, amán d'a localidat d'Alavés.

Actualment encara bi ha una pardina con iste nombre en o mesmo puesto a on se trobaba o despoblau. L'acceso se fa dende l'antiga carretera d'o puerto de Monrepós.

L'apelliu Estaún ye prou estendillau en as comarcas de Chacetania y Alto Galligo. En Biescas por eixemplo destaca a casa Sebastián Estaún.

Toponimia
L'orichen d'o toponimo ye desconoixiu. Incluyiría o sufixo celtico -DUNUM 'fortaleza'. Geografía medieval de Serrablo. José Miguel Navarro López. Colección «A Lazena de yaya», 15. ISBN 84-8127-104-7

Historia
Apareixe en un documento de 1039 d'o Cartulario d'o monesterio de Sant Andreu de Fanlo en o que Ínyigo Cardiel, sinyor d'Astarón mercaba bellas fincas en o lugar Ordavés que dimpués vendería a dito monasterio (doc. 22). En o siguient documento (doc. 23) con calendata de 1045 se fa referencia a una concesión a o monesterio de Fanlo a on se nombra a Galindo d'Astaún, presbitero que fació de testigo.

En l'anyo 1139, Sancho Fortunyones y Fortún Ximénez venden a Guillermo Mozarabe y a suya muller, Eulalia, una heredat. En iste documento apareixe como testigo d'a venda, entre atros, Michel d'Astaun. Poco dimpués, en 1153 se nombra en l'archivo d'a seu de Uesca a "Petro Arcez de Astaun, germano de Eximino Garcez et Ezo Arnal de Bergua" como testigo en a crompa d'un campo en a ciudat de Uesca.

En 1158, apareixe como testigo d'atra donación "Xemeno de Barbos et Astaun" y en 1173, se nombra a "Xemen Garcez de Astaun et suos germanos" como propietarios d'una vinya. En l'anyo 1191, apareixe nombrada María d'Estaún, viuda de Pedro López de Valterra. O día 24 de chunio de 1338, Exemén Pérez de Hueso, procurador d'os "obreros de la obra de Jhesu Nazareno de la Siet de Huesca", vesita a parroquia d'Estaún pa recaudar diners pa a construcción d'a seu de Santa María de Uesca, estando rector por ixas envueltas Pedro Astahún.

Como en atros lugars d'a redolada o 30 d'agosto de 1405 fue vesitado por chents provenients de Uesca pa recullir impuestos destinaus una vegada mas a las obras d'a seu de Uesca. Apareixe en o cuaderno de campo d'os vesitants, transcrito en o Libro de Fabrica de l'archivo d'a seu: "Locus destructus, quia nullus ibi habitat" (lugar estricallau, en o que no bi ha dengún habitant). No se sabe porqué en o sieglo XV o lugar yera albandonau y dimpués tornó a habitar-se.

Entre os sieglos XIII y XIV a suya ilesia teneba o títol de rectoría.

Leyendas
Aquí, como en atros lugars de l'Alto Aragón, tamién se conserva o mito d'as viellas pervivients. En iste caso as dos mullers fuoron acullidas en casa Carlos d'a Nau y casa Pablo d'Ipiés, perteneixindo por ixo as tierras d'ista pardina a ixas casas.

En zaguerías d'o sieglo XIX y primerías d'o sieglo XX a pardina yera logada a una familia d'a que se diz que o pai fumaba tanto que encara que "no teneban ni o mas preciso, mandaba as filias con os pocos güegos que sacaban ta o mesón de Fanlo a cambiar-los por tabaco"Antonio Pañart, A Nau, 1992

Referencias

Categoría:Despoblaus medievals d'a provincia de Uesca
Categoría:Lugars desapareixius de Samianigo
Categoría:Pardinas